Dronk motoris bewusteloos agter stuur gevindArgieffoto Foto: stevepb, Pixabay ŉ Dronk motoris wat Sondagaand in die middel van ŉ kruising in Table View, Kaapstad, sy bewussyn verloor het, moes letterlik deur verkeersbeamptes uit sy voertuig na veiligheid gedra word. JP Smith, burgemeesterskomiteelid vir veiligheid en sekuriteit in die stad, het gesê die beamptes was besig met ŉ operasie om onwettige straatrenne in die stad se strate te bekamp, toe hulle omstreeks 22:00 op die motor afgekom het wat in die middel van die kruising by Blaauwberg- en Jansenweg gestaan het. “Hulle het gevind die bestuurder het agter die stuurwiel sy bewussyn verloor met ŉ leë whiskey-bottel langs hom en ŉ tweede whiskey-bottel, wat byna leeg was, op die passasiersitplek,” het Smith gesê. “Dit het drie verkeersbeamptes geverg om die bewustelose bestuurder uit die voertuig te lig. Die voertuig het die vloei van die verkeer belemmer en moes geskuif word.” Volgens Smith is nog agt ander motoriste dieselfde aand vir dronkbestuur in hegtenis geneem, asook twee vir roekelose en nalatige bestuur nadat hulle glo aan ŉ onwettige straatren deelgeneem het. Daar is ook 63 boetes uitgereik aan motoriste wat sonder lisensies bestuur het. “Dronkbestuurders is steeds ŉ groot deel van ons bedrywighede. Ondanks talle waarskuwings en die potensiële noodlottige gevolge, ignoreer bestuurders steeds die wettige alkoholbeperkings en stel hulle hulself en ander padgebruikers in gevaar,” het hy gesê. “Ons loof ons verkeersbeamptes vir hul harde werk en toewyding om die verskillende voorvalle te hanteer.”